Työväentalomuseo

Valtakunnallinen Työväentalomuseo eli entinen Teuron Työväentalo on Riihimäen Peltosaaressa sijaitseva museo. Museo perustettiin 25. lokakuuta 1969 tallentamaan ja esittelemään työväenliikkeen toimintaa. Museo on auki toukokuusta syyskuuhun sunnuntaisin klo 12-16. Tämän lisäksi museo on avoinna myös Museoiden yönä ja Riihimäki-päivän juhlallisuuksien aikaan. Ryhmille museo on avoinna myös sopimuksen mukaan. Museoon on ilmainen sisäänpääsy, mutta kävijä voi halutessaan lahjoittaa vapaaehtoisen avustuksen. Esittelystä ryhmille peritään maksu sopimuksen mukaan.

Museorakennuksena toimii Tammelan Teuron kylästä Riihimäelle siirretty työväentalorakennus vuodelta 1908. Museon näyttelyt koostuvat niin itse rakennuksesta kuin sinne kerätystä aineistosta. Museossa on näyteillä noin 200 suomalaisen työväenliikkeen historiaan liittyvää esinettä. Perusnäyttelyn lisäksi museolle kootaan kesäajaksi vaihtuvia näyttelyitä työnväenliikkeen historiasta sen toiminnan eri alueilta.

Historiaa
Teuron työväenyhdistys perustettiin vuonna 1906. Talo valmistui vuonna 1908. Hirret saatiin lahjoituksina seudun talollisilta, mutta joitain rakennustarvikkeita jouduttiin ostamaankin. Rakennustyöt tehtiin talkoilla. Talon suunnitteli kirvesmies Heikki Hagqvist. Muun muassa maaltamuuton seurauksena Teuron työväenyhdistyksen toiminta sammui 1960-luvun mittaan.

Rakennus
Taloon kuuluu kuisti, juhlasali näyttämöineen sekä salin toisessa päässä sijaitseva kahvila-puffetti ja keittiö. Sali oli talvisin kylmä, sillä sen lämmitykseen käytetty tiiliuuni ei tahtonut riittää. Vaatenaulakot olivat poikkeuksellisesti eteisen sijaan kahvion puolella, minne ne annettiin salin perällä olevasta luukusta. Epätavanomaista oli myös se, ettei talossa ollut erillistä vahtimestarin asuntoa, vaan vahtimestarit asuivat joko työväentalon läheisyydessä olevissa asunnoissa tai talon keittiössä. 

1930-luvulla taloa laajennettiin. Rakennettiin eteinen, johon tuli sisäänkäynti, narikka ja putka. Näyttämön laajentamistakin suunniteltiin, mutta se jäi toteuttamatta. Laajennusosa jätettiin pois, kun talo vuonna 1969 siirrettiin Riihimäelle. Siirron jälkeen talon pärekatto jouduttiin uusimaan kahteen kertaan, kunnes vuonna 2007 se vaihdettiin vanhan ajan tyyliseksi huopakatoksi.

Toimintaa työväentalolla
Talo oli kylän ainoa kokoontumispaikka, ja siellä järjestettiin muun muassa tanssi-iltamia ja harjoiteltiin näytelmiä, joita sitten esitettiin talolla. Vuoden mittaan talolla pidettiin kolmet suuret juhlat: kevät-, kesä- ja syysjuhlat, joiden ohjelmassa oli puheita, laulua, näytelmiä, erilaisia ulkopelejä sekä tanssia.

Lähteet 

Riihimäen rakennukset ja rakennelmat
Suomen museot
Työväentalot